“ก.ล.ต.” จับมือ “ตลท.” หนุนโครงการคุ้มครอง-เยียวยาความเสียหายนลท.
“ก.ล.ต.” จับมือ “ตลท.” หนุนโครงการคุ้มครอง-เยียวยาความเสียหายนลท.
11 ส.ค. 2563

นางสาวรื่นวดี สุวรรณมงคล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า สำนักงาน ก.ล.ต. มีภารกิจและบทบาทในการพัฒนาและกำกับดูแลตลาดทุน ตลอดจนบังคับใช้กฎหมาย และการให้ความคุ้มครองผู้ลงทุนอย่างต่อเนื่อง
รวมทั้งร่วมผลักดันให้มีการยกร่างกฎหมายที่รองรับการดำเนินคดีแบบกลุ่มในช่วงปลายปี 2558 เพื่อให้ผู้ลงทุนมีช่องทางการเยียวยาความเสียหายจากผู้ที่ฝ่าฝืนหรือไม่ปฏิบัติตามกฎหมายว่าด้วยหลักทรัพย์และตลาดหลักทรัพย์ ซึ่งจะช่วยลดภาระการดำเนินการและค่าใช้จ่ายในการดำเนินคดี และตั้งแต่เดือนพฤษภาคม 2562 ได้มีการกำหนดนโยบายด้านการยกระดับการคุ้มครองและส่งเสริมสิทธิผู้ลงทุนที่เน้นการสนับสนุนบทบาทของสมาคมส่งเสริมผู้ลงทุนไทยและการให้ความรู้ความเข้าใจเกี่ยวกับ Class Action แก่ผู้ลงทุน
แต่ปัจจุบันการดำเนินคดีแบบกลุ่มยังมีจำนวนน้อย สำนักงาน ก.ล.ต. ตลาดหลักทรัพย์แห่งประเทศไทย สภาทนายความ ในพระบรมราชูปถัมภ์ และสมาคมส่งเสริมผู้ลงทุนไทย จึงได้ประสานความร่วมมือเพื่อหาแนวทางส่งเสริมการดำเนินคดีแบบกลุ่มให้เป็นรูปธรรม ในการนี้ขอขอบคุณหน่วยงานที่กล่าวข้างต้น รวมถึงคณะนิติศาสตร์ จุฬาลงกรณ์มหาวิทยาลัย ที่เป็นส่วนสำคัญในโครงการศึกษาฯ ซึ่งผลการศึกษาจะช่วยเพิ่มการรับรู้เกี่ยวกับการดำเนินคดีแบบกลุ่มให้แก่บุคลากรในกระบวนการยุติธรรมและประชาชนในวงกว้างอีกด้วย
ด้านนายภากร ปีตธวัชชัย กรรมการและผู้จัดการ ตลาดหลักทรัพย์แห่งประเทศไทย กล่าวว่า ตลาดหลักทรัพย์ฯ มีบทบาทสำคัญในการพัฒนาตลาดทุนของประเทศไทย และทำหน้าที่สำคัญในการกำกับดูแลการซื้อขายในตลาดหลักทรัพย์ฯ ให้เป็นไปอย่างโปร่งใสและเป็นธรรมกับผู้ลงทุนในตลาดหลักทรัพย์ฯ ทุกราย (Market Integrity)
โดยตระหนักถึงความสำคัญของการดูแลและคุ้มครองประโยชน์ผู้ลงทุน เพื่อให้ผู้ลงทุนเกิดความเชื่อมั่นกับการลงทุนในตลาดหลักทรัพย์ฯ การดำเนินโครงการศึกษาแนวทางการให้ความช่วยเหลือแก่ผู้ลงทุนในตลาดหลักทรัพย์ในการดำเนินคดีแบบกลุ่ม (Class Action) ถือเป็นจุดเริ่มต้นที่ดีในการเพิ่มช่องทางและเครื่องมือที่จะคุ้มครองผู้ลงทุนให้เกิดขึ้นอย่างเป็นรูปธรรม โดยตลาดหลักทรัพย์ฯ มุ่งหวังที่จะผลักดันและส่งเสริมให้การบังคับใช้กฎหมายเกิดประสิทธิภาพมากยิ่งขึ้น รวมทั้งจะเป็นส่วนหนึ่งในการเสริมสร้างการกำกับดูแลกิจการที่ดีของตลาดทุนไทย และช่วยพัฒนาตลาดทุนไทยให้เติบโตได้อย่างยั่งยืน
ด้านนายเก่งกล้า รักเผ่าพันธ์ นายกสมาคมส่งเสริมผู้ลงทุนไทย กล่าวว่า ในฐานะที่เป็นองค์กรตัวแทนผู้ถือหุ้นรายบุคคล สมาคมฯ จึงขอทำหน้าที่ในการขับเคลื่อน เรื่องแนวการทางให้ความช่วยเหลือ และอำนวยความสะดวกแก่ผู้ลงทุนที่ได้รับความเสียหาย ที่เกิดจากการกระทำความผิดตามกฎหมายหลักทรัพย์และตลาดหลักทรัพย์ในการดำเนินคดีแบบกลุ่ม (Class Action) ซึ่งถือว่าเป็นเรื่องใหม่สำหรับตลาดทุนไทย แม้กฎหมายมีผลใช้บังคับมาเป็นระยะเวลาหนึ่งแล้วก็ตาม สมาคมฯ มั่นใจในการทำหน้าที่นี้และเชื่อมั่นว่าจะช่วยสร้างการรับรู้ การตื่นตัว และการปกป้องสิทธิของนักลงทุนให้ขยายเป็นวงกว้างขึ้นได้
ด้านผศ.ดร.ปารีณา ศรีวนิชย์ คณบดี คณะนิติศาสตร์ จุฬาลงกรณ์มหาวิทยาลัย กล่าวว่า คณะนิติศาสตร์ จุฬาลงกรณ์มหาวิทยาลัย มีความยินดีที่เป็นส่วนหนึ่งของการบริการวิชาการสู่สังคมเพื่อช่วยเหลือให้ผู้ลงทุนที่ได้รับความเสียหายสามารถดำเนินคดีแบบกลุ่ม อันเป็นพันธกิจของคณะนิติศาสตร์ที่จะแสวงหาคำตอบต่อปัญหาให้แก่สังคม โดยเฉพาะในวงวิชาการและวงวิชาชีพกฎหมาย ดิฉันมั่นใจว่าความเชี่ยวชาญของคณาจารย์และนักวิจัยจากคณะนิติศาสตร์ จุฬาลงกรณ์มหาวิทยาลัย จะช่วยเติมเต็มองค์ความรู้ด้านนี้ให้สมบูรณ์ ผสานกับบทเรียนจากประสบการณ์ในภาคปฏิบัติของผู้เชี่ยวชาญต่าง ๆ ซึ่งจะทำให้ผลสัมฤทธิ์ของโครงการวิจัยนี้เป็นนวัตกรรมทางนิติศาสตร์ ที่ยังประโยชน์มหาศาลต่อสังคมต่อไป